Hy het die tuisspan op ’n swaar en modderige veld 27-21 geklop nadat Corries met rustyd 15-14 voorgeloop het. VDE het weer ’n voltal ligapunte met vier drieë verdien.
Die besoekers moes die wedstryd eintlik baie verder gewen het as die skoppers Elrico Februarie en Lofrenzo Claassen nie hul skopskoene by die huis vergeet het nie. Tussen die twee is 12 verspot maklike punte voor die pale verbrou.
Elrico Apollis van die tuisspan het die bal in die eerste vyf minute tot in VDE se doelgebied geskop, waar Aaqib Arnolds die bal vir Corries se eerste drie toegeval het. Kort daarna het Athon Arnolds met ’n strafskop geslaag, wat die blou trein 8-0 laat voorloop het.
In die tweede helfte het Corries ’n groot flater begaan deur Evan Gabriels op skrumskakel te vervang. Gabriels het ondanks die moeilike omstandighede en groot druk daarin geslaag om die bal vinnig by sy agterspelers te kry.
Arnolds het tien minute voor die eindfluitjie sou blaas, deurgenael vir ’n drie om Corries 21-17 te laat voorloop.
VDE het toe verwoed aangeval en sy vleuel Ronwill Fredericks het deur­gehardloop vir ’n drie om VDE 22-21 te laat voorloop. In die doodsnikke van die wedstryd was dit weer sulke tyd nadat die voorspelers sterk gedryf en die plaasvervangervleuel aan die steelkant weggestuur het vir die bonuspuntdrie.